### 10.    Orientering om resultaterne af PCB undersøgelser i kommunale bygninger i 2015-2016

**Åbent**

Sagsnr.: 326-2014-107728     J.nr.: 82.00.00            Dokumentnr.:
326-2016-87333

**Sagstype**

Orientering.

**Resume og sagens baggrund**

På baggrund af en forudgående screening af risikoen for PCB
i kommunale bygninger traf Kommunalbestyrelsen den 29. april 2015 beslutning om
i 2015-2016 at igangsætte nærmere undersøgelser af et afgrænset antal
bygninger. Resultaterne af PCB-undersøgelserne i de udtagne bygninger
foreligger nu. Det viser sig, at to bygninger har fået målt et PCB-niveau over
Sundhedsstyrelsens grænseværdi på 300ng/m3. Tiltag skal derfor
sættes i værk for at få PCB-niveauet under grænseværdien i de pågældende
bygninger.

**Indstillinger**

Chefen for Vej, Ejendom og Affald indstiller, at
orienteringen tages til efterretning.

**Behandling**

Teknik- og Miljøudvalget.

**Sagsfremstilling**

Den 29. april 2015 traf Kommunalbestyrelsen beslutning om at
igangsætte undersøgelser for PCB i en række kommunale bygninger. I
dagsordenpunktet til Kommunalbestyrelsesmødet den 29. april 2015 er der nævnt
36 bygninger, men listen er efterfølgende blevet opdateret til i alt 30
bygninger, idet enkelte bygninger ikke længere eksisterer efter ajourføring af
BBR eller er blevet solgt.

De 30 bygninger, der blev udtaget til PCB undersøgelse i
2015 og 2016, er bygninger, der forinden administrativt er blevet screenet til
at have en høj risiko for PCB-forurening. Screeningen er foretaget på baggrund
af bygningernes opførelsesår og kendskabet til bygningsmaterialerne.

Herudover er afgrænsningen af de 30 bygninger foretaget på
baggrund af bygningernes anvendelse. I de konkrete 30 bygninger lå risikoen for
PCB-forurening på 50-100%, og enten opholder der sig børn i bygningerne eller
voksne på døgnbasis.

De 30 bygninger er fordelt på 25 adresser.

*Overordnede resultater af materialeprøver fra PCB
undersøgelsen:*

Dansk Miljørådgivning A/S (DMR) har i oktober-december 2015
udtaget materialeprøver i de 30 bygninger til nærmere PCB-undersøgelse.
Prøverne er blevet analyseret, og DMR har udarbejdet en rapport for hver
adresse. På baggrund af PCB-koncentration i materialeprøverne har DMR givet sin
vurdering i forhold til, om der kunne være PCB i indendørsluften i den enkelte
bygning.

De 30 bygninger er blevet fordelt på tre
vurderingskategorier:

1) Sandsynligt: 6
bygninger fordelt på 5 adresser

2) Ikke udelukkes:
13 bygninger fordelt på 11 adresser

3) Indikerer ingen
PCB-påvirkning: 11 bygninger fordelt på 9 adresser

På baggrund af disse vurderinger blev der igangsat
luftmålinger i bygningerne under kategori 1 og 2.

*Overordnede resultater af luftmålingerne fra PCB
undersøgelsen:*

DMR har i løbet af januar og februar 2016 foretaget
luftmålinger for PCB i indendørsluften i 19 bygninger ud de 30 undersøgte for
PCB i materialer. Målingerne betragtes som vintermålinger.

Af de 19 bygninger har to bygninger fået målt et PCB niveau
over 300 ng/m3. I de resterende 17 bygninger er PCB-niveauet målt
til under 300 ng/m3. I en del af rummene var PCB ikke målbart.

De to bygninger med et PCB-niveau på over 300 ng/m3
er henholdsvis en skole på [adresse] og en integreret vuggestue og
børnehave på [adresse] 53.

Ud fra resultaterne for PCB-luftmålingerne i de 19 bygninger
deles bygningerne og enkelte lokaler ind i fem kategorier:

|  |  |  |  |
| --- | --- | --- | --- |
| **Kategori** | **[ng PCB/m3]** | **Antal bygninger/lokaler** | **Bemærkninger** |
| 1 | Over 3000 | 0 bygninger |  |
| 2 | Over 300 | 2 bygninger | En skole og et kælderdepotrum i en integreret vuggestue/børnehave |
| 3 | 100-300 | 1 lokale | Undervisningslokale på skolen i kategori 2 |
| 4 | Under 100 | 9 bygninger | Flest bygninger med børneophold og enkelte med voksnes døgnophold |
| 5 | Ikke målbart | 7 bygninger | Bygninger med børneophold |

For alle bygningerne i kategori 2 og 3 skal der laves
sommermålinger for PCB og muligvis yderligere kontrolmålinger, inden den
endelige handleplan bliver besluttet for hver enkelt bygning i forhold til det
videre forløb. Inden sommermålingerne vil der iværksættes ekstra rengøring og
eventuelt ekstra udluftningsprocedure.

Kategori 1

Der er ikke i forbindelse med nærværende PCB-undersøgelse
målt værdier på over 3000 ng/m3.

Kategori 2

For skolens vedkommende viser halvdelen af luftmålingerne et
PCB-niveau på under 300 ng/m3 eller ingen målbar PCB. Den højeste
målte værdi ligger på 780 ng/m3, som er målt i et faglokale.

For den integrerede daginstitutions vedkommende er der tale
om, at der i et kælder-depotrum kan måles et PCB-niveau i luften på 680 ng/m3.
I den øvrige del af bygningen ligger PCB-niveauet under 300 ng/m3
eller er slet ikke målbart.

Kategori 3

På skolen i kategori 1 er et undervisningslokale målt til
110 ng PCB/m3. En sommerluftmåling kan vise et højere PCB niveau,
der gennemsnitligt giver et PCB niveau over 300 ng/m3 på årsbasis.
Det vil betyde, at dette lokale eventuelt vil blive flyttet op i kategori 2.

Kategori 4 og 5

Der er der ingen risiko for sundhedsfare ved ophold i de
pågældende bygninger.

*Orientering til bygningernes brugere*

Der er løbende sendt orientering ud til bygningernes brugere
om status og overordnede resultater af PCB-undersøgelsen.

*Fremadrettet*

DMR anbefaler yderligere luftmålinger efter, at midlertidige
tiltag er sat i værk. Efter Sundhedsstyrelsens anbefalinger kan tiltag være
fjernelse og/eller forsegling af PCB samt optimering af ventilation,
temperaturregulering og intensiveret rengøring.

*Sundhedsstyrelsens anbefalinger jævnfør SBI anvisning 241*

Sundhedsstyrelsen (SST) har opstillet grænseværdier (også
kaldet aktionsværdier) for PCB i indendørsluften. SST foreskriver endvidere,
hvilke handlinger, der skal igangsættes afhængig af PCB-niveauet i bygningen.
Sundhedsstyrelsen anbefaler det forsigtighedsprincip, at det så vidt muligt
undgås eller tidsmæssigt begrænses, at børn og unge opholder sig i bygninger
forurenet med PCB på et niveau, der på årsbasis overstiger et gennemsnit på 300
ng PCB/m3 indendørsluft.

SST har opstillet tre kategorier for aktionsværdier, som SST
anbefaler prioritereret med følgende handlinger:

1. Over 3000 ng PCB
pr. m3 indendørsluft:

Ø Ophold i længere tid han have betydende helbredsrisiko med
nærliggende sundhedsfare. Handlingen inden for ½ år anbefales med fjernelse
og/eller forsegling af PCB. Midlertidige afværgeforanstaltninger iværksættes
med optimering af ventilation, temperaturregulering og intensiveret rengøring.

2. 300-3000 ng PCB
pr. m3 indendørsluft:

Ø Ophold i længere tid kan medvirke til sundhedsskader. Der skal
påbegyndes en varig løsning inden for 1 år, hvis PCB-koncentrationen i luften
ligger på 2000-3000 ng/m3, og ved 300-2000 ng/m3 skal der påbegyndes en varig
løsning inden for 2 år. Midlertidige afværgeforanstaltninger iværksættes.

3. Under 300 ng PCB
pr. m3 indendørsluft:

Ø Der er PCB i bygningen, men udsættelsen vurderes ikke at medføre
en betydende forøget helbredsrisiko.

**Økonomiske konsekvenser**

De foreløbige udgifter til PCB-undersøgelsen af 30 bygninger
udført af Dansk Miljørådgivning A/S ligger samlet på 631.770 kr. eksklusiv
moms, delt op i to rater

1) 1.050
materialeprøver og 25 rapporter for 511.125 kr. eksklusiv moms

2) 57 luftmålinger
og 14 rapporter for 120.645 kr. eksklusiv moms

Udgiften til materialeprøverne er finansieret over
driftsbudgettet til udvendig vedligeholdelse af kommunale bygninger i 2015, og
luftmålingerne er finansieret over driftsbudgettet til udvendig vedligeholdelse
af kommunale bygninger i 2016.

Reparation efter udtagning af materialeprøver er ikke
medregnet i den samlede udgift på 631.770 kr. Udgiften til reparation efter
materialeprøverne forventes at ligge på op til 400.000 kr. eksklusiv moms.
Dette beløb finansieres over driftsbudgettet til udvendig vedligeholdelse af
kommunale bygninger.

Der må forventes yderligere udgifter til ekstra luftmålinger
og tiltag i de bygninger, hvor der er konstateret et PCB-niveau over 300 ng/m3.